<classify> WATAALAMU wa masuala ya saikolojia kutoka Chuo cha Ustawi wa Jamii Dar es Salaam wameendelea kuweka kambi mjini hapa kuwasaidia waliopoteza watu wao katika ajali ya moto iliyotokea wiki iliyopita ili warejee kawaida.Miongoni mwa waliopewa ushauri huo ni mkazi wa Mtaa wa Mfungua Kinywa katika Kata ya Mwembesongo kwenye Manispaa ya Morogoro, Rehema Ramadhani 23, aliyefiwa na mumewe Denis Mhina, ambaye, licha ya kuwa na mawazo kuhusu watoto aliomuachia, alizungumzia madeni waliyokuwa wamekopa kwa ajili ya biashara, hivyo kuonekana kuhitaji kutulizwa zaidi kwa ushauri.Ajali hiyo ilitokea Msamvu mkoani hapa na kuteketeza makumi ya watu, wengi wao waliokuwa wakitegemewa na familia zao, hivyo kuziacha katika hali si tu ya majonzi, bali kupoteza matumaini na wengine kuhitaji msaada zaidi wa ushauri wa kisaikolojia. Alisema mumewe alikuwa ni mfanyabiashara wa chipsi, akiwa na banda lake Msamvu ambako nyuma yake kuna gereji za magari na alikuwa na tabia ya kuleta matumizi ya vyakula na fedha asubuhi akimtumia mwendesha pikipiki kutokana na mara nyingi kulala kazini.Alisema Agosti 9, mwaka huu kabla ya kutokea kwa ajali hiyo, alikwenda kazini kwake usiku na kuzungumza naye kwa muda mrefu hadi saa 7:00. Hata hivyo, alisema mumewe baada ya kukaa hapo kwa muda mrefu, alimtaka arudi nyumbani na mtoto mchanga kwa kuwa eneo hilo lina baridi na si vyema kwa mtoto. Alisema asubuhi saa 12 ya siku ya ajali, alimpigia simu kuwa amechoka atakwenda kulala kidogo, lakini muda mfupi jirani yake alifika nyumbani kwao na kumjulisha kuwa kuna moto unawaka na hata umeme umezimwa.Kweli niliona umeme umezimwa nyumbani kwetu, nikafikiri Luku imeisha, lakini nikiwa ninajiuliza, nikaona kuna mtu ameungua anapitishwa eneo la jirani. Nikarudi ndani na kuvaa vizuri na kutoka kuuliza majirani wakasema hakuna kitu ila ni eneo la Msamvu, alieleza dada huyo kwa majonzi.Anasema shemeji yake hakutaka kumweleza ukweli kuwa mumewe naye alikuwa ameungua na kupoteza maisha hadi aliposikia mazungumzo ya simu aliyokuwa amepigiwa mama yake.Alisema mumewe alikuwa na mke mwingine ambako msiba huo ulifanyika katika familia yao eneo la Bigwa, Manispaa ya Morogoro wakati maziko yake yalifanyika Agosti 13, mwaka huu katika makaburi ya familia yao. Alieleza kuhusu wakati mgumu anaokabiliana nao wa kutunza watoto na kulipa madeni na kwamba amekuwa akisumbuliwa na ugonjwa wa shinikizo la damu.  <topic>: kitaifa 